【明報專訊】香港文學館旗下嘅文學雜誌《無形》前日喺facebook專頁宣布,由於藝發局唔再資助,今期四月號會係最後一期紙本,要暫別讀者,而網站「虛詞」仍會繼續運作。藝發局話,兩年一度嘅「文學發表媒體計劃」上個月31號完結,香港文學館喺現屆未獲由文學界別組成嘅評審小組推薦。
人手減半 網站「虛詞」續營
編輯:冇得見評審 有別往年
最後一期《無形》以「。」為題,佢哋喺facebook話「可以是句號,也可以是個無始無終的圓形」。總編輯鄧小樺同Emily講,文學發表媒體計劃本身個構思好好,𠵱家純粹係藝發局決定交畀其他團體;香港文學館已經搵到其他資金來源,可以繼續營運網站,但因為資金少咗,編輯部人手要減半,稿費亦未必畀到,形容係由文學園地轉為文化網媒。
執行編輯陳芷盈同Emily講,預計兩年後再申請資助,但暫未有討論。佢話以往有得見評審小組,但今年突然冇得見,相信同「環境轉變有關」,一早有心理準備。佢話舊年6月入紙申請,之後獲通知冇實體見面,要用電郵對答,今年2月底再獲通知「今年有好多高質素計劃」,所以佢哋唔入選。
藝發局回覆話,2014年起每兩年推出一次「文學發表媒體計劃」,名額一個,目標係開闢公眾媒體作為文學園地,提升閱讀風氣同拓展文學寫作發展,鼓勵大眾從日常生活中接觸文學。局方話所有符合申請資格嘅機構都可以申請,今年評估準則同往屆一樣。香港文學館曾獲相關計劃資助3次,包括出版《無形》同網站「虛詞」。